b'\n_START_ARTICLE_\nSilm\xc3\xa4tulehdus\n_START_SECTION_\nInfektiot\n_START_PARAGRAPH_\nTulehdus voi liitty\xc3\xa4 infektioon, joka voi olla bakteerien tai virusten aiheuttama. Bakteeri-infektioista tyypillinen on konjunktiviitti eli sidekalvon tulehdus. Se liittyy usein tavalliseen virusnuhaan mutta on niiden lis\xc3\xa4tauti. Se kannattaa hoitaa antibakteerisia aineita kuten kloramfenikolia sis\xc3\xa4lt\xc3\xa4vin silm\xc3\xa4tipoin. Tavallista huolellisemmin on hoidettava sarveiskalvon vammakohtaan syntyv\xc3\xa4t bakteeri-infektiot, koska niill\xc3\xa4 on vaikutusta n\xc3\xa4k\xc3\xb6aistiin. Nyky\xc3\xa4\xc3\xa4n on erityisesti kehitysmaiden vitsauksena sokeuteen johtava trakooma. _NEWLINE_Viruksista tulee erityisen huolellisesti hoitaa herpes, jonka aiheuttama sarveiskalvon tulehdus voi johtaa paitsi sokeutumiseen, jopa keskushermoston infektoitumiseen ja kuolemaan. AIDS-potilaat saavat t\xc3\xa4llaisia infektioita muuta v\xc3\xa4est\xc3\xb6\xc3\xa4 helpommin. Herpest\xc3\xa4 vastaan on kehitetty l\xc3\xa4\xc3\xa4ke nimelt\xc3\xa4 asikloviiri, joka tavallisesti riitt\xc3\xa4\xc3\xa4 paikallisesti silm\xc3\xa4tippoina, mutta se voidaan vaikeissa tapauksissa annostella muullakin tavoin.\n_START_SECTION_\nOireyhtym\xc3\xa4t\n_START_PARAGRAPH_\nSilm\xc3\xa4tulehduksia esiintyy er\xc3\xa4iss\xc3\xa4 yleissairauksissa, joista voidaan mainita sarkoidoosi ja nivelreuma. N\xc3\xa4iden yhteydess\xc3\xa4 esiintyv\xc3\xa4 silm\xc3\xa4tulehdus on usein kivulias v\xc3\xa4rikalvon tulehdus eli iriitti. Multippeliskleroosissa tavataan enemm\xc3\xa4nkin n\xc3\xa4k\xc3\xb6hermon tulehduksia._NEWLINE_Itsen\xc3\xa4isi\xc3\xa4 oireyhtymi\xc3\xa4, joissa on osana silm\xc3\xa4tulehdus, ovat Sj\xc3\xb6grenin syndrooma ja Reiterin syndrooma. Niiss\xc3\xa4 silm\xc3\xa4tulehdus on yleens\xc3\xa4 kuivasilm\xc3\xa4oire. Siihen tuovat helpotusta kosteuttavat tipat. L\xc3\xa4hes kaikkiin kivulloisiin silm\xc3\xa4tulehduksiin voi saada lievityst\xc3\xa4 verisuonia supistavilla silm\xc3\xa4tipoilla. T\xc3\xa4m\xc3\xa4 hoito v\xc3\xa4hent\xc3\xa4\xc3\xa4 my\xc3\xb6s silmien punoitusta. _NEWLINE_Sj\xc3\xb6grenin syndroomaan kuuluu niveltulehdus ja silm\xc3\xa4tulehdus. Reiterin syndroomassa on n\xc3\xa4iden lis\xc3\xa4ksi virtsaputken tulehdus. N\xc3\xa4iden syntymekanismia ei tunneta, mutta niiden ep\xc3\xa4ill\xc3\xa4\xc3\xa4n olevan autoimmuunitauteja eli sellaisia sairauksia, joissa elimist\xc3\xb6 on ryhtynyt hylkim\xc3\xa4\xc3\xa4n omia kudoksiaan. Apuna voi k\xc3\xa4ytt\xc3\xa4\xc3\xa4 esimerkiksi kortisonia.\n_START_SECTION_\nMuita syit\xc3\xa4\n_START_PARAGRAPH_\nEdelleen silm\xc3\xa4tulehdus voi johtua \xc3\xa4rsytt\xc3\xa4v\xc3\xa4n aineen joutumisesta silm\xc3\xa4\xc3\xa4n. Jos kysymyksess\xc3\xa4 on sy\xc3\xb6vytt\xc3\xa4v\xc3\xa4 aine, silm\xc3\xa4 on kiireesti neutraloitava esimerkiksi vedell\xc3\xa4, jotta pH eli happamuus saadaan l\xc3\xa4helle seitsem\xc3\xa4\xc3\xa4._NEWLINE_Allergian pohjalta on my\xc3\xb6s usein silm\xc3\xa4n sidekalvon tulehduksia, erityisesti kev\xc3\xa4isin kukinta-aikaan. Niihin auttavat muun muassa antihistamiinit. Kivulias tulehdus silm\xc3\xa4\xc3\xa4n voi tulla my\xc3\xb6s kirkkaasta valosta, esimerkiksi hitsausliekin katsomisesta ilman suojalaseja. _NEWLINE_Silm\xc3\xa4tulehdukseksi voi lukea my\xc3\xb6s verkkokalvorappeuman eli retinitis pigmentosan, joka on tavallisimmin perinn\xc3\xb6llinen sokeuttava silm\xc3\xa4sairaus.\n_START_SECTION_\nHoitokeinot\n_START_PARAGRAPH_\nBakteerien aiheuttama silm\xc3\xa4tulehdus on helpoimmin hoidettavissa paikallisesti silm\xc3\xa4\xc3\xa4n tiputettavilla antibioottitipoilla ja -salvoilla. Varsinkin piilolasien k\xc3\xa4ytt\xc3\xb6\xc3\xa4 tulee v\xc3\xa4ltt\xc3\xa4\xc3\xa4.'